Nog twee vas ná rooftog by Centurion-winkelsentrumDaar was Maandagoggend ‘n gewapende rooftog in die Centurion-winkelsentrum (Foto: Yusuf Abramjee, Twitter) Nog twee verdagtes is Woensdag in hegtenis geneem in verband met ’n gewapende rooftog wat Maandagoggend by ’n juwelierswinkel in die Centurion-winkelsentrum plaasgevind het. Twee verdagtes is Maandagaand reeds in dié verband vasgetrek. Die polisie is op soek na nog twee verdagtes. Die juwelierswinkel se 55-jarige eienaar is tydens die rooftog in die maag geskiet en het op die toneel aan sy wonde beswyk. Een van die personeellede van die winkel is ook beseer toe sy die rowers wou keer om te vlug. Volgens kol. Dimakatso Sello, polisiewoordvoerder, is twee verdagtes, onderskeidelik 36 en 42 jaar oud, Woensdagaand in Aeroton, Johannesburg, aangekeer. “Die twee was in besit van twee vuurwapens en ŉ motor. Die motor was glo tydens die rooftog gebruik,” bevestig Sello. Die verdagtes sal na verwagting eersdaags in die hof verskyn op aanklagte van sakeroof en moord.